**Valsts bērnu tiesību aizsardzības inspekcija**

**NOLIKUMS**

**konkursam skolēniem un pedagogiem “Skolēns, kuram es gribu pateikt paldies”, “Pedagogs, kuram es gribu pateikt paldies”**

1. Konkursa organizēšanas mērķis – mikrovides uzlabošana vispārizglītojošajās izglītības iestādēs un ārpusģimenes aprūpes iestādēs, veicinot tajās cieņpilnas attiecības starp visiem ar šīm iestādēm saistītajiem cilvēkiem.

2. Konkursa organizētājs – Valsts bērnu tiesību aizsardzības inspekcija.

3. Konkursa uzdevums – dot iespēju skolēniem, pedagogiem, audzēkņiem un audzinātājiem diskutēt par draudzīgas vides veidošanas un nostiprināšanas iniciatīvām skolās, vardarbības prevenciju un mazināšanu skolas vidē, veicināt draudzīgas un cieņpilnas vides veidošanu skolās.

4. Konkursā var piedalīties ikviens vispārizglītojošās vai profesionālās izglītības iestādes skolēns, audzēknis, pedagogs un audzinātājs.

5. Tehniskās prasības:

5.1. konkursa darbu iesūtīšana iespējama elektroniski vai sūtot pa pastu;

5.2. savos pieteikumos konkursa dalībnieki var izmantot dažādas tehnikas – eseja, videopieteikums, fotokolāža, prezentācija u.tml.);

5.2.1.ņemot vērā konkursa specifiku, īpaši gaidīti ir videopieteikumi;

5.3. konkursam iesūtāmajam darbam obligāti jāpievieno piesakāmās personas kontaktinformācija;

6. Konkursa darbu iesniegšanas kārtība:

 6.1. konkursam paredzētie darbi jānosūta Valsts bērnu tiesību aizsardzības inspekcijai ar norādi „Konkurss **“**Skolēns, kuram es gribu pateikt paldies”, “Pedagogs, kuram es gribu pateikt paldies””;

6.2. darbu nosūtīšanai jāizmanto e-pasta adrese taivo.trams@bti.gov.lv vai pasta adrese: Valsts bērnu tiesību aizsardzības inspekcijai, Ventspils iela 53, Rīga, LV-1002;

6.3. iesūtāmajam darbam jābūt pievienotai informācijai par pieteikuma autoru, norādot iesniedzēja vārdu un uzvārdu, klasi, izglītības iestādes adresi, kontakttālruņa numuru un e-pasta adresi (ja tā atšķiras no darba iesniegšanai izmantotās adreses).

7. Konkursa darbu iesniegšanas termiņš – no 2016. gada 15. februāra līdz 2016. gada 22. aprīlim.

8. Prasības konkursantiem – konkursam iesniedzamajā pieteikumā skolēniem jānominē pedagogi vai pedagogiem – skolēni, kuri viņu dzīvē bijuši īpaši svarīgi, devuši kādu nozīmīgu dzīves mācību vai palīdzējuši ar savu piemēru vai konkrētu rīcību. Pieteikumā jāapraksta vai jāattēlo, kas tieši bijis tas īpašais un svarīgais, ko šī persona devusi tās pieteicējam.

9. Kritēriji – vērtēšanas komisija iesūtītos pietiekumus vērtēs pēc to atbilstības noteiktajam konkursa mērķim un prasībām, ņemot vērā pieteikuma saturu un noformējumu, kā arī izmantotos izteiksmes līdzekļus.

10. Vērtēšanas komisija – konkursā iesniegtos pieteikumus izskata vērtēšanas komisijas locekļi - Valsts bērnu tiesību aizsardzības inspekcijas 5 pārstāvji.

11. Apbalvošana:

11.1 konkursā iesniegto labāko darbu autori un viņu pieteiktās personas tiks uzaicinātas uz īpašu pasākumu, kas tiks organizēts 2016. gada rudenī;

11.2. pasākuma laikā tā dalībniekiem būs iespēja iepazīties ar labākajiem konkursā iesniegtajiem darbiem, uzzināt vairāk par cilvēkiem, kuri kļuvuši par šo darbu varoņiem, piedalīties dažādās aktivitātēs, kā arī diskutēt par draudzīgas vides veidošanas un nostiprināšanas iniciatīvām skolās, vardarbības prevenciju un mazināšanu skolas vidē, veicināt draudzīgas un cieņpilnas vides veidošanu skolās.

12. Informācija par konkursu – konkursa pieteikumu publicē Valsts bērnu tiesību aizsardzības inspekcijas interneta mājaslapā ([www.bti.gov.lv](http://www.bti.gov.lv)), portāla [www.draugiem.lv](http://www.draugiem.lv) VBTAI lapā, iespēju robežās - nacionālajos, reģionālajos un interneta plašsaziņas līdzekļos. Vienlaikus informāciju par konkursiem sniedz reģionālie valsts bērnu tiesību aizsardzības inspektori.